KOUVOLAN HOVIOIKEUS
Kouvola 6.4.2006

Nro L 2

Oikeusministeriölle

Viite:	Oikeusministeriön kirje 9.3.2006 nro OM 15/42/2005, OM053:00/2005

Asia:	Lausunto oikeusministeriön työryhmämietinnöstä 2006:3 (Tulliselvitysrikoksia koskeva lainsäädäntö) 

Viitekirjeessä pyydettynä lausuntonaan hovioikeus esittää kunnioittavasti seuraavaa: 

Kouvolan hovioikeuden asianhallinnassa on vain yksi asia, jossa on sivuttu tullirikkomuksen tunnusmerkistöä. Sen selvittäminen, kuinka paljon hovioikeudessa on ollut sellaisia asioita, joissa tullilainsäädännön mukaisen ilmoittamis- tai muun velvollisuuden laiminlyönnistä on ollut kysymys tullirikkomussäännöksen toissijaisuussäännöksen perusteella, on vaikeaa. Asioita ei liene ollut kovin lukuisasti. 

Näissä olosuhteissa hovioikeuden on vaikea hahmottaa sitä ongelmakenttää, johon ehdotetulla lainsäädännöllä on tarkoitus puuttua, ja niitä käytännön tapauksia, joihin säännöksiä tultaisiin soveltamaan. Työryhmän mietintöön sisältyvässä eriävässä mielipiteessä esitetty kritiikki tuntuu painavalta ja esitetty ratkaisuvaihtoehto tutkimisen arvoiselta. Hovioikeus katsoo, että työryhmämietinnössä ehdotettua rikoslain uutta 46 a lukua ei ole syytä tässä vaiheessa säätää, vaan eriävässä mielipiteessä esitetyin tavoin asian valmistelua olisi syytä jatkaa.

Lausunto on valmisteltu työryhmässä, jossa ovat olleet jäseninä hovioikeudenneuvokset Risto Karila, Jouko Rantanen ja Timo Palmgren. Työryhmän sihteerinä on toiminut Miia 	Aittonen.

	Presidentti		Pertti Nieminen

	Viskaali		Miia Aittonen